
Noorteprojektide linnaeelarvest toetamise tingimused ja kord

Määrus kehtestatakse Kohaliku omavalitsuse korralduse seaduse § 22 lõike 1 punkti 5 alusel
§ 1. Üldsätted
1) Noorteprojektide linnaeelarvest toetamise tingimused ja kord reguleerib Narva linnas noorteprojektide toetamist.

2) Noorteprojekt on noorsootöö valdkonda kuuluv tegevuskava, mis teenib noorsootöö eesmärke ning mille kestus on kuni üks aasta. 

3) Projektide toetuste eraldamiseks moodustab Narva Linnavalitus Narva noorteprojektide komisjoni (edaspidi – komisjon). 
§ 2. Toetuste taotluste esitamine ja läbivaatamine
1) Toetuse saamiseks esitatakse Narva Noortekeskusele järgmised dokumendid:

a. Taotlus. Taotlus peab sisaldama

· juriidilise isiku puhul juriidilise isiku nimi, äriregistri kood, asukoht, aadress, ning volitatud esindaja nimi, kontaktandmed: aadress, telefoninumber;

· füüsilise isiku puhul taotleja ees-ja perekonnanimi, isikukood, elukoha aadress, telefoninumber;

b. noorteprojekti kirjeldus (teostajad, tegevuse kirjeldused, eelarved ning       eelarvete jaotused kuluartiklite lõikes ning eelarvete jaotuste selgitused ja põhjendused).

2) Esitatud taotlused vaatab läbi komisjon. Komisjon otsustab toetuste saajad ja toetuste suurused. 

3) Noorteprojekt peab vastama Komisjoni poolt kinnitatud prioriteetidele.
§ 3. Toetuste väljamaksmise kord ja aruandlus
1) Toetuste eraldamise või mitteeraldamise kohta teatatakse toetuse taotlejatele kirjalikult kümne tööpäeva jooksul pärast komisjoni otsuse tegemist. 

2) Toetusi eraldatakse Narva linnaeelarves selleks ettenähtud vahendite ulatuses üks kord aastas vastavalt komisjoni poolt kinnitatud tähtaegadele.

3) Toetuse saajaga sõlmib Narva Noortekeskuse juhataja toetuse kasutamise lepingu. Toetuse saaja kohustub pidama raamatupidamisarvestust. Raamatupidamisarvestuses peab Narva linnaeelarveline toetus olema selgelt eristatav teistelt finantseerijatelt saadavatest toetustest.

4) Narva Noortekeskus katab taotleja kulud nende firmade poolt esitatud arvete alusel, kes on osutanud teenuseid või väljastanud kaupa taotlejale.  
5) Toetuse saaja esitab Narva Noortekeskusele toetuse kasutamise lepingus ettenähtud ajal sisulise tegevuse ja finantsaruande saadud toetuse kasutamise ning saavutatud tulemuste kohta.

6) Aruande esitamata jätmise korral ei rahuldata taotleja uut taotlust kuni aruande esitamiseni.

§ 4. Lõppsätted
1) Komisjonil ja Narva Noortekeskusel on õigus kontrollida toetuse saajale Narva linnaeelarvest eraldatud toetuste sihipärast kasutamist seaduses sätestatud korras ja raamatupidamise dokumentide alusel.
2) Määrus jõustub seadusega sätestatud korras.

Õiend

Vastavalt Kohaliku omavalitsuse korralduse seaduse § 22 lõike 1 punktile 5 Narva Linnavalitsuse Kultuuriosakond valmistas ette ja esitab Narva Linnavalitsusele protokollilise otsuse eelnõu määruse eelnõu „Noorteprojektide linnaeelarvest toetamise tingimused ja kord” Narva Linnavolikogule esitamiseks ja kinnitamiseks.
Käesoleval ajal töötab Narva noorteprojektide komisjon Narva Linnavalitsuse poolt 04.05.2000.a. vastuvõetud määruse nr 1234 alusel. Kuid vastavalt Kohaliku omavalitsuse korralduse seaduse § 22 lõike 1 punktile 5 kuulub toetuste andmise kordade kehtestamine linnavolikogu ainupädevusse. Seetõttu on vajalik kinnitada vastav kord Narva linnavolikogu poolt. 

„Noorteprojektide linnaeelarvest toetamise tingimused ja kord“ on töötatud välja Narva Noortekeskuse ja Kultuuriosakonna koostöös. 

